**Situație gripă, pneumopatii, IACRS**

Venirea primăverii nu reduce numărul afecțiunilor respiratorii sezoniere. Ba din contră, în ultima săptămână de raportare (săptămâna 10) s-a constatat o creștere cu 40 de cazuri a numărului de infecții acute ale căilor respiratorii (viroze). Din fericire nu s-au înregistrat cazuri de îmbolnăvire soldate cu deces iar numărul pneumopatiilor și cel al îmbolnăvirilor cu gripă sunt în scădere.

În perioada 03-09 martie 2025, medicii aflați în sistemul de supraveghere de rutină au raportat către Direcția e Sănătate Publică Sibiu un număr de 198 de cazuri de gripă (în scădere față de săptămâna anterioară cu 31 de cazuri), 615 cazuri de pneumopatie (în scădere cu 43 de cazuri comparativ cu săptămâna anterioară) și un număr de 2272 de cazuri de IACRS. Cifrele rămân crescute față de anii anteriori.

”Creșterea ușoară a numărului de infecții acute ale căilor respiratorii ne arată că pericolul nu a trecut. Încă suntem sub alertă epidemiologică iar numărul de îmbolnăviri, raportat la anii anteriori, se menține unul ridicat. Și formele de boală par ceva mai agresive, dovadă fiind faptul că numărul internărilor este crescut comparativ cu sezoanele anterioare. Pentru protejarea populației recomandăm respectarea normelor de igienă specific tuturor infecțiilor cu răspândire virală, începând cu igiena mâinilor, purtarea măștii de protecție în situația aparției simptomelor specific infecțiilor respiratorii și evitarea spațiilor aglomerate odată cu apariția semnelor de îmbolnavire. Nu în ultimul rând încurajăm vaccinarea antigripală. Da, vaccinarea salvează vieți!”, a declarat ec. Horațiu Cojocaru, directorul executiv al Direcției de Sănătate Publică Sibiu.

În ceea ce privește gripa în ultima săptămână cele mai multe cazuri de îmbolnăvire au fost diagnosticate la persoane cu vârste cuprinse între 15 și 49 de ani (86 de cazuri). Când vine vorba de internări, grupa de vârstă predominantă a fost cea a persoanelor de peste 65 de ani (11 din totalul de 25 de internari raportate). Și în cazurile de infecții respiratorii a fost predominantă tot populația cu vârstă activă (941 de cazuri pe segmentul de vârstă 15-49 de ani). Din fericie însă formele de boala au fost ușoare iar internarea a fost necesară în doar 34 de cazuri.

Din totalul de 615 pneumopatii în 188 de cazuri a fost nevoie de internare. Cele mai multe îmbolnăviri s-au produs la persoane cu vârste de peste 50 de ani (301 cazuri din numărul total).

În aceeași perioadă a lui 2024 au fost înregistrate în total 22 de cazuri de gripă, 406 pneumopatii și 1825 de cazuri de infecții respiratorii.

**Reprezentare număr de cazuri pe grupe de vârstă**

|  |  |  |  |  |  |  |  |
| --- | --- | --- | --- | --- | --- | --- | --- |
| gripă | total | 0-1 | 2-4 | 5-14 | 15-49 | 50-64 | >65 |
| Nr. cazuri | 198 | 13 | 16 | 30 | 86 | 23 | 30 |
| internări | 25 | 2 | 2 | 2 | 4 | 4 | 11 |

|  |  |  |  |  |  |  |  |
| --- | --- | --- | --- | --- | --- | --- | --- |
| Pneumopatii | total | 0-1 | 2-4 | 5-14 | 15-49 | 50-64 | >65 |
| Nr. cazuri | 615 | 42 | 52 | 59 | 161 | 130 | 171 |
| internări | 188 | 29 | 13 | 7 | 27 | 35 | 77 |

|  |  |  |  |  |  |  |  |
| --- | --- | --- | --- | --- | --- | --- | --- |
| IACRS | total | 0-1 | 2-4 | 5-14 | 15-49 | 50-64 | >65 |
| Nr. cazuri | 2272 | 164 | 252 | 564 | 941 | 228 | 123 |
| internări | 34 | 18 | 4 | 7 | 4 | 0 | 1 |

De la începutul sezonului de supraveghere 2024 – 2025 au fost raportate 3654 cazuri de gripă (dintre care 287 cazuri au fost confirmate prin RT PCR), 42.543 cazuri IACRS și 9.896 cazuri de pneumonii.

Director executiv

Ec. Cojocaru Nicolae Horațiu

Întocmit:

Cons. Princip. Denisa Ungureanu